Procurorii Parchetului de pe lângă Tribunalul Bucureşti au efectuat marţi, împreună cu poliţişti din cadrul Serviciului de Investigare a Criminalităţii Economice, 27 de percheziţii domiciliare în Bucureşti şi judeţele Neamţ, Galaţi, Călăraşi, Iaşi şi Dâmboviţa, într-un dosar în care patru oameni de afaceri sunt cercetaţi pentru o evaziune fiscală de peste 2 milioane de euro.
Investigaţiile vizează un număr de patru persoane fizice şi patru firme.
Potrivit unui comunicat al Parchetului Capitalei, persoanele vizate de această anchetă, în calitate de administratori ai unor societăţi comerciale, au creat şi implementat un mecanism infracţional prin care au diminuat semnificativ taxele şi impozitele datorate către bugetul de stat prin evidenţierea în declaraţiile legale a unor achiziţii de bunuri ce nu au la bază operaţiuni reale de la mai multe societăţi furnizoare, producând astfel bugetului de stat un prejudiciu în valoare totală de 11.794.040 lei.
În cauză au fost identificate bunuri mobile şi imobile aparţinând celor patru suspecţi, asupra cărora s-a pus sechestru, respectiv pe trei imobile şi 14 autoturisme.